Ψαρονέφρι με κρούστα από φυστίκια Αιγίνης και εστραγκόν
Με την κρούστα από φυστίκι Αιγίνης, το ψαρονέφρι αποκτά εκτός από τραγανή υφή και μια καπνιστή ξηροκαρπάτη νοστιμιά. Μια πολύ ωραία και πρωτότυπη ιδέα για ψητό κρέας.

&nbsp;
6 μικρά ψαρονέφρια 250 - 300 γρ. το καθένα, ελαιόλαδο, αλάτι, πιπέρι, 1 κουτ. γλυκού ξερός κόλιανδρος, κοπανισμένος, 2 μέτρια κρεμμύδια, σε ψιλά καρέ, 30 ml ελαιόλαδο, 130 ml γλυκό, λευκό κρασί (π.χ. Μοσχάτο Λήμνου), 1 μάτσο εστραγκόν (σε ορισμένα σούπερ μάρκετ. Αν δεν βρούμε, βάζουμε 1/2 ματσάκι μαϊντανό και 1/2 ματσάκι δυόσμο, με διαφορετικό αποτέλεσμα), χοντροκομμένο (χωρίς τα χοντρά κοτσάνια)., 250 γρ. φυστίκια Αιγίνης (ψίχα), 50 γρ. τριμμένη φρυγανιά (γαλέτα), 2 κουτ. σούπας χυμός λεμονιού
Για το ψαρονέφρια σε κρούστα από φυστίκι Αιγίνης ξεκινάμε από την κρούστα και σε ένα τηγάνι ζεσταίνουμε το λάδι σε χαμηλή φωτιά και σοτάρουμε το κρεμμύδι για 5 λεπτά.Προσθέτουμε το κρασί και μαγειρεύουμε για 2 - 3 λεπτά ακόμη. Αποσύρουμε και, μόλις το μείγμα κρυώσει, το αλέθουμε καλά στο μούλτι με το εστραγκόν, το λεμόνι και αλατοπίπερο.Προσθέτουμε τα φυστίκια και τα αλέθουμε όλα μαζί, μέχρι να ψιλοκοπούν (όχι να λιώσουν εντελώς) και να γίνουν σαν πάστα. Προσθέτουμε τη φρυγανιά και ανακατεύουμε καλά.Λαδώνουμε τα ψαρονέφρια, τα αλατοπιπερώνουμε και τα πασπαλίζουμε με τον ξερό κόλιανδρο. Δεν τα καλύπτουμε ακόμα με το μείγμα της κρούστας. Τα ψήνουμε, προτιμότερο σε πλάκα (αν έχει η ψησταριά μας), σε δυνατή φωτιά για 5 λεπτά από καθεμία από τις πλατιές πλευρές και 2 - 3 λεπτά από τα πλάγια. Στη δική μας δοκιμή (τόσο στα κάρβουνα, όσο και σε ψησταριά υγραερίου 18,7 KW), τα ψαρονέφρια βάρους 280 γρ. χρειάστηκαν συνολικά 15΄.Μόλις ψηθούν, τα βγάζουμε σε μια πιατέλα και, όπως είναι ζεστά, τα καλύπτουμε ως εξής: Παίρνουμε μικρές ποσότητες από το μείγμα της κρούστας και το πιέζουμε και με τα δύο χέρια μας, ώστε να «χτίσουμε» τα ψαρονέφρια με αυτό.Πιέζουμε καλά ώστε να κολλήσει όσο γίνεται καλύτερα. Δεν χρειάζεται να τα καλύψουμε και από την κάτω πλευρά. Τα μεταφέρουμε προσεκτικά στην ψησταριά και τα ψήνουμε από την πλευρά της κρούστας για 1 - 2 λεπτά, ίσα να ροδίσει και να νοστιμίσει. Ακούγεται δύσκολο, αλλά δεν είναι.Μεταφέρουμε προσεκτικά τα ψαρονέφρια σε ξύλο κοπής και τα αφήνουμε να σταθούν λίγο. Μετά, τα κόβουμε (κρατώντας τα με ένα αλουμινόχαρτο, για να μη διαλυθεί η κρούστα) με ένα μεγάλο, κοφτερό μαχαίρι (χωρίς δόντια) σε φέτες. Ακόμη κι αν ξεκολλήσει η κρούστα, είναι τόσο νόστιμη που θα μας αποζημιώσει!
Κρασί,Κρέας,Λεμόνι,Φυστίκια,Χοιρινό